Пашэхэр медалхэм пэгъунэгъу мэхъу
Къэбэрдей-Балъкъэрым футболымкIэ и мыгъэрей чемпионатыр иухыным джэгугъуих къэнэжауэ аращ. Абы щыгъуэми зэхьэзэхуэм щытекIуэнур хэтми иджыри наIуэкъым. Дыщэ медалхэми ерыщу хущIокъу Бабугент и «ЛогоВАЗ»-р. Ар зэрызыIэщIимыгъэкIыным и къару псори «Бахъсэным» трегъэкIуадэ. Зэныкъуэкъухэм къахыхьэфынкIэ хъунущ абыхэм очкоитху-хыкIэ къакIэрыху «Кэнжэри».
Иужьу екIуэкIа 27-нэ, 28-нэ джэгугъуэхэм пашэхэм зи чэзу текIуэныгъэхэр щызыIэрагъэхьащ. Иджы абыхэм зыри къалъэщIыхьэжыфынукъым. АдэкIэ хэт сыт хуэдэ медалхэр нэхъ хуэфащэми зэхагъэкIын хуейуэ аращ.
Гъуащхьауэхэм я зэпеуэри гуащIэщ. Нэгъабэ пасэу «Къэхъуным» и пашэ ШащIэр псоми зэрефIэкIынур наIуэ хъуамэ, мы гъэм апхуэдэ щыIэжкъым. Зэхьэзэхуэм зэрыщIидзэрэ бжьыпэр зыIыгъ «Къэбэрдейм» и гъуащхьауэ Жэбэтырыр яутIыпщкъым «ЛогоВАЗ»-м щыщ Мокаевымрэ «Бахъсэным» щыджэгу Къалмыкъымрэ.
А псоми къагъэлъагъуэ Къэбэрдей-Балъкъэрым и мыгъэрей чемпионатыр сыт и лъэныкъуэкIи узыIэпызышэу зэрыщытыр. Ар, дауи, топджэгум дихьэххэм хуабжьу ягу ирохь.
Щыгъуазэ фыхуэтщIынщ Къэбэрдей-Балъкъэрым футболымкIэ и гуп нэхъыщхьэм иужьу щекIуэкIа зэIущIэхэм къарикIуа бжыгъэхэм. Мис ахэр: тIощIрэ ебланэ джэгугъуэ — «ДЕР» (Щхьэлыкъуэ) — «Эльбрус» (Тырныауз) — 3:1, «ЛогоВАЗ» (Бабугент) — «Прохладнэ» (Прохладнэ) — 2:0, «Шэджэм-2» (Шэджэм ЕтIуанэ) — «СК-Союз-Сэрмакъ» (Сэрмакъ) — 7:3, «Тэрч» (Тэрч) — «Бахъсэн» (Бахъсэн) — 1:9, «Шагъдий» (Налшык) — «Ислъэмей» (Ислъэмей) — 2:3, «Велес» (Къэрэгъэш) — «Къэбэрдей» (Шэрэдж Ищхъэрэ) — 1:4, «Спартак-Д» (Налшык) — «Автозапчасть» (Бахъсэн) — 2:2, «ГидроЭС» (Налшык) — «Кэнжэ» (Кэнжэ) — 2:5, «Нарт» (Нарткъалэ) — «Къэхъун» (Къэхъун) — 4:3; тIощIрэ еянэ джэгугъуэ — «Къэхъун» — «Тэрч» — 3:3, «СК-Союз-Сэрмакъ» — «Спартак-Д» — 2:3, «Къэбэрдей» — «ЛогоВАЗ» — 0:4, «ДЕР» — «Шагъдий» — 1:4, «Ислъэмей» — «Велес» — 4:4, «Прохладнэ» — «Шэджэм-2» — 3:1, «Автозапчасть» — «ГидроЭС» — 6:0, «Кэнжэ» — «Нарт» — 6:2, «Эльбрус» — «Бахъсэн» — 4:6.
Хьэтау Ислъам.
